«Аешьаратә Республика ахәыҷқәа рыблақәа рыла» ҳәа хьӡыс измаз Приднестровиа Молдавиатәи ареспублика 25 шықәса ахыҵра иазкыз аицлабра мҩаҧысит цәыббрамза 2 рзы ашкол хәыҷқәа рыбжьара, аҧсуа драматә театр аҿаҧхьа
Ахәыҷқәа иаадырҧшит рдунеихәыҧшышьа, шьоукы иҭырхуан амра, аӡиас, ацәаҟәа, ашәҭқәа, егьырҭ иҭырхуан Аҧсни Приднестровиеи рбираҟқәа. Аҭыхымҭақәа ирныҧшуан аиҩызара, агәалаҟазаара бзиа. Ахәыҷқәа ҭакҧхықәрала иазнеит ари аус. Ари асахьаҭыхратә еицлабра мҩаҧган Аҟәа ақалақь ахадара аҵара аусбарҭа абзоурала, напхгара аиҭон Ахәыҷтәы арҿиаратә центр аиҳабы Р.Ш.Ратиа. Ахәыҷқәа рбаҩхатәра иахәаҧшырц инеит Аҟәа ақалақь ахада Адгәыр Ҳаразиа, иара ихаҭыҧуаа Лиудмила Адлеиба, Леон Кәарҷиа, Администрациа аусқәа рнаҧхгаҩы Светлана Мерцхәлаа. Аицлабра иалахәыз зегьы иранашьан аҳамҭақәа.